
Gjennomgang av studieprogramporteføljen, FASTSETTING AV STUDIEPROGRAM SOM SKAL LYSES UT FOR OPPTAK STUDIEÅRET 2006/07, DIMENSJONERING AV OPPTAK, VURDERING AV BEHOV FOR ADGANGSREGULERINGER og fastsetting av måltall

Innledning

Styrene ved universitetene er gitt myndighet til selv å etablere og nedlegge studieprogram på alle nivå. Universitetsstyrene kan også selv regulere adgangen til det enkelte studium, eller deler av det, når kapasitetshensyn eller ressurshensyn krever det. Utdannings- og forskningsdepartementet har myndighet til å fastsette adgangsreguleringer når dette er nødvendig ut fra en samlet vurdering av utdanningskapasiteten i landet. Departementet regulerer derfor opptaket til profesjonsstudiene i medisin, psykologi, odontologi og mastergradsstudiet i farmasi, jfr. §§ 3-3 og 3-7 i universitets- og høyskoleloven.

I denne saken inviteres styret til å fastsette den samlede studieprogramporteføljen Universitetet i Tromsø skal tilby kommende studieår. Dette gjelder både grunnutdanninger som lyses ut gjennom det nasjonale samordna opptaket (Samordna opptak), og mastergradsprogram og årsstudier der utlysning og all opptaksbehandling skjer lokalt ved Universitetet i Tromsø. Alle høgre utdanningsinstitusjoner må innen 1. desember melde inn studieprogrammene til Samordna opptak.

I tillegg inviteres styret til å fastsette måltall for utdanningsvirksomheten. Dette er et ledd i arbeidet med en helhetlig virksomhetsstyring.

I brev av 27.09.05 fra universitetsdirektøren ble fakultetene, NFH og U-VETT bedt om å gjennomgå sine totale programporteføljer, og gi tilbakemelding om eventuelle nedlegginger og/eller opprettinger av studieprogram, studieretninger og årsstudier, samt melde inn fullstendig oversikt over hvilke gamle/nye studieprogram og årsstudier som ønskes lyst ut for studieåret 2006/07. I tillegg ble de bedt om å vurdere behovet for eventuelle adgangsreguleringer og beregne måltall, opptakskapasitet og total kapasitet i programmene, se vedlegg 1. Avdelingenes vedtak finner styret i vedleggene 2-6.

Virksomhetsstyring

Universitetet i Tromsø innarbeider nå et mer helhetlig og utvidet system for virksomhetsstyring. Det følger av økonomiregelverket for staten at et slikt system skal bygge på mål- og resultatstyring. For studievirksomheten er mål for antall studenter som kan tas opp, antall registrerte studenter, antall avlagte studiepoeng og antall avlagte mastergrader sentrale størrelser. Det vil i år være nødvendig å utarbeide måltall for to studieår mot det normale som vil være ett studieår ad gangen, slik at vi allerede i løpet av neste høst kan sammenligne måltallene med de faktiske tallene. Antall avlagte studiepoeng menes i denne sammenhengen det antall studiepoeng avlagt av studenter som er tatt opp og har studierett på programmet. Enkeltemnestudenter er ikke med i tallene.

Rammer og mål gitt av Utdannings- og forskningsdepartementet

Rammer og mål gitt av departementet er styrende for tildelingen av midler til Universitetet. Universitetet får en basisbevilgning og en resultatavhengig bevilgning. Resultatkomponenten for undervisning i budsjettsammenheng er: avlagte dr-grader, antall avlagte studiepoeng og antall utvekslingsstudenter (ut- og innreisende studenter med studieopphold i minst tre måneder).

Det har stor betydning for fortsatt budsjettmessig vekst og dermed en positiv utvikling av Universitetet, at studieprogrammene har god søkning, og at det gis kvalitativ god undervisning, veiledning og oppfølging slik at studentene består sine eksamener.

Resultatene fra 2004 utgjør grunnlaget for resultatbevilgningen for budsjettet 2006. Resultatene for 2003 utgjorde grunnlaget for budsjettet 2005. Departementet har gjort en beregning av antall studiepoeng som må være avlagt i 2004 for at resultatkomponenten skal være uendret i budsjettet for 2006 i forhold til 2005.

Studieprogrammene er plassert i finansieringskategorier fra A til F. I kategori A, som gir best uttelling, finner vi medisin og odontologi. I kategori F er de minst kostnadskrevende studieprogrammene plassert. For en fullstendig oversikt over departementets kategorisering av studieprogrammene, viser vi til vedlegg 7.

Tabellen nedenfor viser totalt antall avlagte 60-studiepoengsenheter (årsenheter) for 2004 for hver finansieringskategori. Tabellen viser også departementets beregninger over avlagte studiepoeng i 2004 som er nødvendig for at resultatkomponenten skal være uforandret fra 2005 til 2006. Siste  raden i tabellen viser hvor stor uttelling universitetet får for hver avlagte årsenhet (60 stp) i hver kategori.

	Kategori
	A
	B
	C
	D
	E
	F
	Utvekslings-studenter

	Antall års-enheter i 2004 ved uforandret budsjett i 2006
	570
	214
	171
	477
	914
	1 176
	166

	Faktisk avlagte årsenheter i 2004
	513
	200
	219
	534
	926
	1 133
	254

	Kroner som tildeles pr avlagte årsenhet, budsjettet 2006
	105 000
	80 000
	54 000
	39 000
	33 000
	27 000
	5 600


I budsjettforslaget for 2006 fikk Universitetet i Tromsø en resultatkomponent for utdanning på 165,1 millioner kroner. Dette er en nedgang på 2 615 000 kroner.

Departementet har foreslått å øke opptak i odontologi fra 20 til 30 plasser fra høsten 2006. I tillegg har Universitetet i Tromsø fått tildelt 15 nye studieplasser ved praktisk-pedagogisk utdanning og 10 nye studieplasser ved de 5-årige integrerte lærerutdanningene. Departementet forutsetter at lærestedene utnytter den studiekapasiteten budsjettildelingen tilsier. Ikke utnyttet kapasitet vil bli vurdert omfordelt til andre institusjoner.

Noen nøkkeltall for Universitetet i Tromsø

Nedenfor vil universitetsdirektøren redegjøre for noen nøkkeltall for studievirksomheten. Tallene er tatt med for å gi en bakgrunn for vurdering av studieprogramporteføljen, adgangsregulering og måltallene. 

Søkertall 2000-2005

Tabellen nedenfor viser utviklingen i søkertallene til grunnstudiene ved Universitetet i Tromsø gjennom Samordna opptak de siste seks årene.

	Høstsemesteret
	2000
	2001
	2002
	2003
	2004
	2005

	Søkertall (totalt)
	8995
	9269
	10126
	11987
	13748
	12701

	Søkertall (1. pri.)
	1379
	1350
	1590
	1509
	1974
	2024

	Tilbudstall (totalt)
	1632
	1689
	1782
	1936
	2289
	2105

	Ja svar (totalt)
	1172
	1251
	1296
	1241
	1494
	1445

	Antall møtt
	992
	1070
	1121
	1032
	1229
	1228


Søkningen og opptaket av studenter gjennom Samordna opptak økte fra 2003 til 2004. Det totale antallet søkere gikk ned fra 2004 til 2005, men antall 1. prioritetssøkere økte. Opptaket i 2005 var på nivå med opptaket i 2004.

Tabellen nedenfor viser utviklingen i søkertallene til mastergradsstudiene og videreutdanning i perioden 2000-2005.

	Studienivå
	2000
	2001
	2002
	2003
	2004
	2005

	Mastergrad/hovedfag
	490
	478
	477
	1004
	876
	1037

	Videreutdanning
	749
	934
	1002
	727
	945
	1228


Det høge antallet mastergradssøknader i 2003 ble forklart med omleggingen av studiestrukturen som medførte at det høsten 2003 var to kull som var ferdig med lavere grad og dermed kvalifisert for opptak til mastergradsstudier. Vi ser nå at  den høge søkningen til mastergradsstudiene vedvarer og er høgre enn den tilsvarende søkningen var til hovedfagsstudiene. Vi viser til tabell på neste side for fordelingen mellom fakultetene av registrerte mastergrads- og hovedfagsstudenter. Søkningen til rene videreutdannings- og betalstudier har økt jevnt de siste tre årene.

Utviklingen i antall registrerte studenter 1997-2005

Tabellen nedenfor viser oversikt over utviklingen i totalt antall registrerte studenter ved Universitetet i Tromsø.

	
	1997
	1998
	1999
	2000
	2001
	2002
	2003
	2004
	2005

	Antall registrerte studenter (høstsemesterene)
	6269
	6187
	6041
	6240
	6330
	5980
	5674
	5847
	6100


Tallene i tabellen over er hentet fra Database for statistikk om høgre utdanning, og er beregnet ut fra deres definisjon på hva en registrert student er. Denne definisjonen har endret seg de siste årene. I fotnoten finner dere definisjonen som brukes nå
.
Studenter på betalstudier er ikke med. Høsten 2005 hadde Universitetet i Tromsø 165 slike studenter, noen flere enn Universitetet i Oslo og NTNU, men færre enn ved Universitetet i Bergen.

Det er rimelig grunn til å anta at det lave antallet registrerte studenter høst 2003 og høst 2004, skyldes først og fremt at en del studenter falt fra da kvalitetsreformen ble innført og forholdet mellom institusjonen og studenten ble mer forpliktende.

Antall registrerte studenter på mastergradsprogram/hovedfag

Tabellen nedenfor viser en oversikt over antall registrerte studenter på 2-årige mastergradsprogram/hovedfag de siste seks høstsemestrene, fordelt på fakultet.

	
	Høst 2000
	Høst 2001
	Høst 2002
	Høst 2003
	Høst 2004
	Høst 2005

	SV.fak.
	643
	600
	561
	542
	613
	690

	Hum.fak.
	206
	199
	197
	178
	175
	157

	Mat.-nat.fak.
	113
	94
	80
	101
	106
	82

	NFH*
	112
	109
	96
	98
	98
	135

	Med.fak.
	94
	91
	103
	92
	101
	118

	Sum
	1168
	1093
	1037
	986
	1093
	1182


(*I tallene fra NFH er de masterstudiene som erstatter de tidligere 5-årige studieprogrammene i fiskehelse og fiskerikandidat ikke tatt med. Dette for å gjøre tallene sammenlignbare over tid.)

Tallene viser at trenden med nedgang i det samlede antall mastergrads- og hovedfagsstudenter har snudd.

Antall registrerte studenter på enkeltemner ved UiTø høsten 2005


Per i dag er det totalt 771 studenter med studierett på enkeltemner 216 av disse har imidlertid også studierett på et studieprogram. Det er altså 555 studenter som kun har studierett på enkeltemner. Av de 555 er 90 utvekslingsstudenter og 8 gjestestudenter. Tallet for studenter med kun studierett på enkeltemner høsten 2004 var 509.

Utviklingen i antall avlagte studiepoeng pr student i perioden 2002-2004 ved utvalgte læresteder

	År
	2002
	2003
	2004

	Antall avlagte studiepoeng pr student. UiTø
	36,2
	40,2
	38,4

	Antall avlagte studiepoeng pr student. UiB
	34,9
	36,2
	38,1

	Antall avlagte studiepoeng pr student. UiO
	29,6
	34,9
	34,7

	Antall avlagte studiepoeng pr student. NTNU
	39,8
	39,4
	39,3


(Tallene er hentet fra St.prp.nr 1, 2005-06 fra Utdannings- og forskningsdepartementet, Statsbudsjettet.)

Til orientering har 22 av 26 av de statlige høgskolene en studiepoengproduksjon på over 40 studiepoeng pr student i 2004, det vil si godt over nivået til universitetene.

Studietilbudene i tall

Tabellen nedenfor viser oversikt over antall aktive studieprogram, emner og årsstudium de siste fire årene og går dermed inn i den porteføljen som Universitetet må ha beredskap for å undervise, og som det trengs ressurser for å administrere etter gjeldende bestemmelser for studier. Det tas imidlertid ikke opp studenter til alle aktive tilbud, jfr tabellene i vedlegg 8.

	Studietilbud
	2002
	2003
	2004
	2005

	Emner
	1600
	2520
	2123
	2231

	Årsstudium
	-
	2
	10
	17

	Studieprogram lyst ut gjennom Samordna opptak
	16
	46
	54
	43

	Studietilbud*
	157
	249
	342
	350


* Med studietilbud menes her tilbud hvor det har vært eget opptak og tilbudet ikke er registrert utgått. Tilbudet er enten aktivt og tar opp studenter eller så er det registrert studenter på tilbudet. Studietilbudenes størrelse omfatter alt fra videreutdanningstilbud på 10 studiepoeng til 6-årige studier. Nivåene på tilbudene varierer fra grunnstudier til dr-gradsnivå. Tallene i raden viser ikke antall studieprogram, men gir en god indikasjon over utviklingen i antallet studietilbud.

Studieprogramportefølje, dimensjonering og eventuelle adgangsreguleringer

I vedlegg 8 gis en oversikt over studieprogramporteføljen ved hvert fakultet/avdeling. Nye studieprogram og årsstudier som universitetsdirektøren ønsker lyst ut i 2006/07, er opplistet. Listene vil samlet utgjøre forslag til den totale studieprogramporteføljen inkludert årsstudier for utlysning studieåret 2006/07. Den inneholder ikke studieprogram som er finansiert helt eller delvis av studieavgift. Slike betalstudier vedtas av universitetsstyret i hvert enkelt tilfelle. Hvilke studieprogram som ønskes adgangsregulert, framgår av oversikten. Under universitetsdirektørens vurderinger er det gitt nærmere begrunnelse for forslagene.

Forklaring til enkelte kolonner i tabellen i vedlegg 8:

	Felt
	Forklaring

	Antall plasser i 2005/06
	Dimensjoneringstallet for opptak til studiet vedtatt av Universitetet i Tromsø.

	Antall søknader høst 2005
	Det totale antall søknader til studieprogrammet høsten 2005

	Antall 1. prioritetssøkere høsten 2005
	Antall søkere som har prioritert studiet på 1. plass. Gjelder kun søkere som har søkt gjennom Samordna opptak.

	Antall møtt til studiet
	Antall søkere som har fått tilbud og som har registrert seg på studiet.

	Antall studiepoeng avlagt i 2004/05
	Antall 60 studiepoengsenheter som er avlagt av studenter på programmet i 2004/05. Tallene er hentet fra LIST (ledelsesinformasjonssystemet i vårt studentsystem FS). Tallene i LIST avviker noe fra tilsvarende tall i Database for statistikk om høgre utdanning (DBH). 

	Forslag til opptakskapasitet 2006/07
	Dimensjoneringstallet for opptaket studieåret 2006/07.

	Forslag til total kapasitet 2006/07
	Dimensjoneringstallet for den totale kapasiteten på programmet i studieåret 2006/07.

	Ønskes adgangsregulert 2006/07
	Dersom studieprogrammet vedtas adgangsregulert, så vil forslag til opptakskapasiteten gi nivået på adgangsreguleringen.

	Måltall for stp 2005/06
	Måltall for antall avlagte 60 studiepoengsenheter av studenter på programmet i studieåret 2005/06

	Måltall for stp 2006/07
	Måltall for antall avlagte 60 studiepoengsenheter av studenter på programmet i studieåret 2006/07

	Måltall for avlagte mastergrader 2005/06
	Måltall for antall avlagte mastergrader av studenter på studieprammet i studieåret 2005/06

	Måltall for avlagte mastergrader 2006/07
	Måltall for antall avlagte mastergrader av studenter på studieprammet i studieåret 2006/07


Universitetsdirektørens vurderinger

Studieprogramporteføljen

Som nevnt innledningsvis bes styret i denne årlige saken om å ta stilling til den samlede studieprogramporteføljen som Universitetet i Tromsø skal tilby kommende studieår. Universitetsdirektøren presenterer nedenfor en oversikt over alle nye søknader om oppretting og nedlegging av studieprogram, studieretninger og årsstudier som er fremmet fra fakultetene/NFH for kommende studieår. 

I Utdanningsmelding for Universitetet i Tromsø studieåret 2003/2004 ble det satt fokus på at Universitetet i Tromsø har en meget stor studieprogramportefølje sett i forhold til størrelsen på universitet og studentmasse. Departementet påpekte det samme i sitt etatsstyringsmøte i mai 2005.  Dette resulterer i at mange studieprogram har få studenter og sliter med rekrutteringen. For en liten utdanningsinstitusjon er det meget ressurskrevende å drive mange studieprogram med få studenter. Opprettelsen av nye studier gir dessuten store merkostnader all den stund det ikke finner sted en tilsvarende reduksjon i andre deler av programporteføljen. Det er også et paradoks at dimensjoneringen av studieprogrammene viser at det er stor ledig kapasitet på mange studier, samtidig som ressurssituasjonen i form av penger og tid rapporteres som anstrengt, og at det settes fram krav om økt tilførsel av ressurser når nye studietilbud skal settes i gang. Det ble derfor i Utdanningsmeldinga pekt på at det er maktpåliggende med en vurdering av omfanget på fakultetenes programportefølje, samt en kritisk holdning til opprettelse av nye studier som ikke er eksternt finansierte. 

Universitetsdirektøren uttrykte også en spesiell bekymring for tendensen til at Universitetets studier tilbys i flere varianter – eksempelvis både som bachelorgradsprogram, årsstudier og enkeltemner, eller som ulike studieretninger innenfor samme program, med marginale innholdsmessige forskjeller. Med tanke på opptak og annen studieadministrasjon bidrar dette til unødig stor ressursbruk. Også kvalitetssikringsarbeidet blir svært komplisert og arbeidskrevende.  
På denne bakgrunn ble følgende tiltak formulert i Utdanningsmeldinga:

Fakultetene skal gjennomgå studieprogramporteføljen. Antall program, studieretninger og emner skal avstemmes i forhold til fakultetets ressurser og personell. Programporteføljen, inkludert årsstudier og tilbud av enkeltemner, skal ikke øke i samlet omfang, unntatt eksternt finansiert videreutdanning.

For studieåret 2006/07 har fakultetene samlet meldt inn ønske om oppretting av 2 nye bachelorprogram, 2 nye mastergradsprogram og 12 nye årsstudier. Det er meldt om nedlegging av ett  bachelorprogram, og ett mastergradsprogram og ett årsstudium, se oversikt side 8.

Antall program, årsstudier og emner ønskes av fakultetene økt, til tross for signalene som ble gitt i fjorårets utdanningsmelding. Universitetet i Tromsø har ikke kartlagt hvilke konsekvenser en for omfattende studieprogramportefølje har for forskningsaktiviteten, men det er nærliggende å anta at en for stor portefølje på sikt vil påvirke forskningsaktiviteten negativt.

Som et lite universitet, må vi regne med å ha noen studieprogram med ledige studieplasser, og likevel opprettholde disse. Dette gjelder kanskje spesielt for studieprogram innen realfag og humanistiske fag. Noen fag må inngå for at Universitetet i Tromsø fortsatt skal være et breddeuniversitet. Likevel er det helt nødvendig å være kritisk til viljen om hele tiden å opprette nye studietilbud, uten å samtidig vurdere nedlegging av allerede eksisterende tilbud. Fakultetene bør nøye vurdere sine programporteføljer med tanke på hvor det er muligheter for god studentrekruttering, og hva som eventuelt bør legges ned eller slås sammen.

Følgende studietilbud ønskes opprettet:

· Bachelorgradsprogram i politikk, økonomi og filosofi

· Bachelorgradsprogram i marin bioteknologi

· Mastergradsprogram i marin bioteknologi

· Engelskspråklige mastergradsprogram i urfolkslitteratur

· Erfaringsbasert mastergradprogram i litteraturdidaktikk

· Årsstudium i dokumentasjonsvitenskap

· Årsstudium i finsk

· Årsstudium i fransk

· Årsstudium i kunstvitenskap

· Årsstudium i russisk

· Årsstudium i samisk

· Årsstudium i tysk

· Årsstudium i spansk

· Årsstudium i logistikk

· Årsstudium i samfunnsøkonomi

· Årsstudium i fiskerifag

· Årsstudium i bedriftsutvikling

Listen nedenfor viser studietilbud universitetsdirektøren foreslår å ikke lyse ut:

· Bachelorgradsprogram i marin bioteknologi

· Mastergradsprogram i marin bioteknologi

· Engelskspråklige mastergradsprogram i urfolkslitteratur

· Erfaringsbasert mastergradprogram i litteraturdidaktikk

· Årsstudium i spansk

Årsstudiet i spansk ønskes opprettet i samarbeid med Høgskolen i Tromsø. Spørsmålet om spansk er  ikke bare snakk om å opprette et nytt årsstudium, men også å opprette et nytt fagområde. Her må universitetet på en grundig måte vurdere hvorvidt vi skal ha spansk som et nytt utdannings- og forskningsfelt, på hvilket nivå det skal utbygges, og hva dette vil koste. 

For de andre studietilbud på listen nedenfor vurderes studieplanarbeidet til å være kommet for kort eller finansieringen for uavklart til at universitetsstyret kan realitetsbehandle oppretting i denne saken. De øvrige tilbudene foreslås opprettet.

Følgende studieprogram ønskes nedlagt:

· Bachelorgradsprogram det flerkulturelle Norge i fortid og nåtid

· Mastergradsprogrammet nordisk mellomalder

· Årsstudium i lingvistikk

Nedleggingen er begrunnet med manglende rekruttering av studenter. Det foreslås å ta nedleggingene til etterretning.

Oppretting og nedlegging av studieretninger

Det er universitetsstyret som vedtar å opprette/nedlegge studieretninger.

Mat.-nat. fak. ønsker å opprette tre studieretninger i studieprogrammen bachelor i matematikk og statistikk: anvendt matematikk, ren matematikk, og statistikk. Videre å slå sammen studieretninger i det 2-årige mastergradsprogrammet i fysikk: kosmisk geofysikk og plasmafysikk til en studieretning med navnet ”kosmisk geofysikk, se vedleggene 10 og 11. Direktøren støtter forslagene.

Fakultetet ønsker videre å opprette en engelskspråklig studieretning innenfor den 2-årige mastergraden i arktisk natur- og landbruk, og begrunner dette blant annet med muligheten for å rekruttere studenter fra utlandet. Den 2-årige mastergraden i arktisk natur- og landbruk er et ordinært studietilbud hvor alle søkere må oppfylle minimumskrav i norsk tilsvarende 14 uketimer i norsk fra videregående skole. Det vil derfor ikke være mulig å ta opp studenter som ikke har dokumentert norsk til dette studiet, selv om de velger en studieretning som undervises på engelsk. Universitetsdirektøren kan derfor ikke gå inn for å opprette studieretningen. Fakultetet må her vurdere om de i stede for ønsker å opprette et eget engelskspråklig mastergradsprogram. 

Deling av det 5-årige integrerte mastergradsprogrammet i arktisk naturbruk og landbruk

Mat.-nat. fak. ønsker å dele det 5-årige mastergradsprogrammet i arktisk naturbruk og landbruk i to deler; en 3-årig bachelor og en 2-årig master, se vedlegg 12. Fakultetet begrunner ønsket med at en todeling av studiet vil gi en bedre arbeidsdeling mellom de involverte fakultetene, og at den studieadminstrative organiseringen vil framstå som ryddigere for studentene. Studiet har ikke oppnådd den ønskede rekrutteringen, og dette kan bedres ved at man får et eget opptak til masterdelen hvor søkere med bachelor i biologi også kan søke. Fakultetet ønsker at denne delingen gjelder fra og med opptaket til studieåret 2006/07. Samarbeidsenhetene NFH og SV-fak. støtter forslag til deling. Universitetsdirektøren har ingen motforestillinger til forslaget, men vil påpeke at studentene som allerede er inne på programmet, har krav på å få fortsette på masterdelen av studiet etter at bachelordgraden av studiet er avsluttet.

Utlysning av årsstudium

Både Mat.-nat. fak. og SV-fak ønsker å lyse ut årsstudier gjennom det samordna opptaket. Universitetsstyret vedtok i fjor at kun årsstudium i psykologi og medisin årsstudium skulle lyses ut gjennom samordna opptak. Alle de andre årsstudiene ble lyst ut lokalt. Vedtaket ble begrunnet ut fra ønske om at flest mulig av studentene skulle studere på program, det vil si treårige bachelorgradsprogram, 5-årige integrerte mastergradsprogram eller 2-årige mastergradsprogram og ikke årsstudier og enkeltemner. Målgruppen for opptak til årsstudium er todelt. Den ene gruppen er studenter som trenger et års studium ved et universitet i forlengelsen av sin tidligere utdanning. Eksempel på dette er lærere som ønsker å utvide sin kompetanse med et undervisningsfag til. Den andre gruppen er begynnerstudenter på studier som ikke naturlig inngår i en bachelorgrad, eller begynnestudenter som skal bruke årsstudium som opptaksgrunnlag til et profesjonsstudium. Samordna opptak er først og fremst rettet mot søkere som kommer direkte fra videregående skole. Det er ønskelig at denne søkergruppen begynner på studieprogram som fører fram til en grad. Dette betyr at årsstudier ikke bør lyses ut gjennom Samordna opptak. Årsstudier bør ikke å framstå som klare alternativer til bachelorprogrammene for begynnerstudenter. Årsstudiet i psykologi er opptaksgrunnlaget for profesjonsstudiet i psykologi, og medisin årsstudium inngår ikke naturlig i en grad. Disse årsstudiene lyses derfor ut gjennom Samordna opptak. Universitetsdirektøren ser ikke at det er kommet nye momenter i saken som skulle tilsi at universitetsstyret bør gjøre om vedtaket om at årsstudier normalt skal lyses ut lokalt.

Dimensjonering av opptak

Fakultetene/enhetene har meldt inn tall for dimensjonering av opptakskapasiteten for hvert enkelt studieprogram. Disse tallene framgår i tabellene som forslag til opptakskapasitet for 2006/07. Fakultetene har utarbeidet disse tallene på bakgrunn av mål for studenttallet på studieprogrammene og ut fra kapasitetsmessige begrensninger i undervisningen. Dette betyr at vi nå kan utarbeide tall for den samlede opptakskapasiteten ved Universitetet i Tromsø for neste studieår. Dette tallet vil gjenspeile det samlede antallet studenter Universitetet i Tromsø kan ta opp og gi undervisning til. I og med at den samlede opptakskapasiteten viser hvor mange studenter Universitetet i Tromsø kan ta opp innenfor dagens budsjett, er det viktig at ikke opptakskapasiteten er satt uforsvarlig høgt. Summerer vi opptakskapasiteten ved grunnstudiene som lyses ut gjennom Samordna opptak slik de framgår av universitetsdirektørens forslag, får vi 1616 studieplasser.

Ved opptak til studieåret 2005/06 gav Universitetet i Tromsø 2105 tilbud om studieplass gjennom Samordna opptak. Kun ca. 1445 takket ja til studieplassen. Universitetsdirektøren vurderer det som urealistisk å forvente et opptak på 1700 studenter gjennom Samordna opptak. Den totale opptakskapasiteten synes satt noe for høg, men dette kan skyldes den omfattende studieprogramporteføljen. Forskjellen i kostnadene ved å tilby studieprogrammet til det antall studieplasser som opptakskapasiteten tilsier, og tilby det samme programmet til halvparten så mange studenter, kan være liten, men inntjeningen på bakgrunn av resultatkomponenten vil bare bli halvparten så stor med halve kull. På sikt er det ønskelig å få redusert den totale opptakskapasiteten gjennom en reduksjon av antall studieprogram. 

Fakultetene er bedt i rapporteringen til årets utdanningsmelding om å kommentere arbeidet med å tilpasse studieprogramporteføljen til fakultets ressurser og personell. Universitetsdirektøren vil derfor i denne omgang anbefale styret å vedta en opptakskapasitet slik den framkommer i tabellene i vedlegg 8. I forbindelse med behandlingen av utdanningsmeldinga 2004/05 må styret diskutere hva som skal skje videre.

Flere opplysninger om fakultetenes forslag til dimensjonering av opptaket 

SV-fak ønsker ikke å ta opp studenter til studieretningen i visuelle kulturstudier i mastergradstudiet i sosialtantropologi. Fakultetet vil evaluere denne studieretningen før de gjør et endelig vedtak om hva som skal skje videre med denne. Fakultetet ønsker også å adgangsregulere mastegradsprogrammet i arkeologi og begrunner dette med begrenset veiledningskapasitet.

Mat.-nat.fak. ønsker å adgangsregulere eller ikke ta opp studenter til en bestemt studieretning i mastergraden i biologi, se vedlegg 4. Fakultetet begrunner dette med tilgangen på veiledere. Universitetsdirektøren har forståelse for begrunnelsen, og gir sin tilslutning til forslaget. På bakgrunn av problemene med rekruttering til realfagene bør fakultetet likevel bestrebe seg på å ta opp så mange studenter til studieretningen som det er forsvarlig å tilby studieplass. Fakultet må ta en avgjørelse om hvor mange studieplasser de kan tilby i god tid før søknadsfristen for opptak til masterstudiene, slik at potensielle søkere er informert før de søker opptak.

Mat.-nat.fak. ønsker ikke å ta opp studenter på det 5-årige integrerte mastergradsprogrammet i lærerutdanning i naturfag og matematikk for studieåret 2006/07, se vedlegg 9. Begrunnelsen er at programmet ikke har søkere. Det innstilles på vedtak om å ikke lyse ut studiet for opptak høsten 2006. Det vises til diskusjon nedenfor om de 10 ekstra studieplassene Universitetet i Tromsø fikk tildelt til de 5-årige integrerte lærerutdanningene.

Tildeling av nye studieplasser innenfor lærerutdanningene

Universitetet i Tromsø har i brev datert 10.11.05 fra Utdannings- og forskningsdepartementet fått tildelt 15 nye studieplasser til praktisk-pedagogisk utdanning (PPU) og 10 studieplasser til 5-årig integrert lærerutdanning. Som vi ser av søker- og opptakstallene til disse utdanningene, har Universitetet i Tromsø i dag problemer med å fylle opptaksrammene for de 5-årige integrerte lærerutdanningene. Vi viser også til Mat.-nat. fakultetets forslag om ikke å ta opp studenter til lærerutdanning i naturfag og matematikk for studieåret 2006/07, se vedlegg 9. PPU-utdanningen har de siste årene akkurat klart å fylle opptaksrammene. SV-fakultetet sier i sin tilbakemelding at fakultetet vurderer en lavere opptaksramme fordi de mener at studiet er underfinansiert. Dersom vi ikke klarer å fylle studieplassene på disse studiene, vil departementet kunne omfordele plassene til andre læresteder. På denne bakgrunnen vil det mest nærliggende være å takke nei til disse 25 ekstra plassene. Universitetsdirektøren vil likevel innstille på at vi fordeler plassene mellom SV-fak. (15 på PPU), Hum.fak. (5 plasser på 5-årige mastergradsprogram i språk og samfunnsfag) og Mat.-nat. fak. (5 plasser på mastergradsprogram i realfag med praktisk-pedagogisk utdanning). Universitetet bør øke innsatsen for å rekruttere studenter til disse studieprogrammene. Direktørens forslag er innarbeidet i vedlegg 8.

Måltall

For første gang har fakultetene blitt bedt om å utarbeide måltall for avlagte studiepoeng og avlagte mastergrader. En fornuftig bruk av måltall vil gi de besluttende organer ved Universitetet et bedre grunnlag for å styre utdanningsvirksomheten. I framtiden vil finansieringen av nye studietilbud skje på bakgrunn av resultatmidler fra studiepoengproduksjonen og omfordeling av midler internt. På denne bakgrunn mener universitetsdirektøren at det er nødvendig å legge fram måltall for utdanningsvirksomheten, og at Universitetet i Tromsø allerede nå må begynne å vinne erfaringer med måltallsfastsetting og vurdere eventuelle konsekvenser av å nå/ikke nå fastsatte mål. Fastsetting av måltallene for antall avlagte studiepoeng og mastergrader vil i seg selv ikke ha økonomiske konsekvenser for enhetene. Den budsjettmessige resultatuttellingen bestemmes av faktisk oppnådde resultater. Det vil være viktig å se måltallene i sammenheng med finansieringssystemet når man planlegger endringer i studieprogramporteføljen og når man vurderer dimensjoneringen av et studium. Universitetsdirektøren vil allerede nå varsle at måltallene for studievirksomheten vil brukes aktivt i den framtidige utformingen av studieprogramporteføljen og i virksomhetsstyringen. Det kan derfor på et senere tidspunkt være aktuelt å legge måltallsoppnåelse til grunn når midler skal fordeles.

Universitetsdirektøren mener at arbeidet fra fakultetene med å utarbeide måltall for studievirksomheten gir et godt grunnlag for den videre utviklingen av virksomhetsstyringssystemet.

I vedlegg 8 er måltallene for studieprogrammene listet opp. Summerer vil antall studiepoeng i årsenheter avlagt i studieåret 2004/05, var det 2825,72. Måltallet for tilsvarende studier i studieåret 2005/06 er 3400, og for 2006/07 er tallet 3653. Universitetsdirektøren mener at fakultetene er noe for optimistiske i sin måltallfastsetting, og at det vil være vanskelige for institusjonen å nå målene i inneværende og kommende studieår. Universitetsdirektøren vil likevel ikke i denne saken foreslå å endre måltallene fra fakultetene, men komme tilbake til dette når vi har vunnet mer erfaring med måltallfastsetting.

Universitetsdirektørens innstilling til vedtak

1. Universitetsstyret slutter seg til de foreslåtte dimensjoneringstallene av opptaksrammer for studieåret 2006/07 som vist i vedlegg 8.

2. Universitetet i Tromsø lyser ut studietilbud for opptak til studieåret 2006/07 slik som foreslått i vedlegg 8 med de angitte adgangsreguleringene.

3. Universitetsstyret slutter seg til de foreslåtte dimensjoneringstallene av studiepoengproduksjon og avlagte mastergrader for studieårene 2005/06 og 2006/07 slik som foreslått i vedlegg 8.

4. Det 5-årige integrerte studieprogrammet i arktisk naturbruk og landbruk vedtas delt i et 3-årig bachelorgradsprogram og et 2-årig mastergradsprogram.

5. Universitetsstyret fordeler de 25 ekstra studieplassene til lærerutdanning slik:

· 15 studieplasser til praktisk-pedagogisk utdanning, 8 heltid og 7 deltid

· 5 studieplasser til mastergradsprogram i realfag med praktisk-pedagogisk utdanning

· 5 studieplasser til mastergradsprogram i språk og samfunnsfag med praktisk-pedagogisk utdanning

Tromsø, 17.11.2005

	Jan Larsen
	

	universitetsdirektør
	

	
	Eirik Liland

	
	forsknings- og studiedirektør


Vedlegg:

1) Brev fra universitetsdirektøren datert 27.09.05.

2) Brev fra SV-fak. datert 08.11.05.

3) Brev fra Med.fak. datert 07.11.05.

4) Brev fra Mat.-nat.fak. datert 03.11.05.

5) Brev fra NFH datert 09.11.05.

6) Brev fra Hum.fak. datert 02.11.05.

7) Oversikt over finansieringskategorier.

8) Studieprogramtabell

9) Brev fra Mat.-nat.fak. datert 08.11.05.

10) Brev fra Mat.-nat.fak. datert 07.11.05.

11) Brev fra Mat.-nat.fak. datert 09.11.04

12) Brev fra Mat.-nat.fak. datert 25.10.05

Saksbehandler: rådgiver Espen Kristensen

�  ”Antall registrerte studenter er samtlige registrerte studenter ved institusjonen. Studentene må ha registrert seg og betalt semesteravgift. Når en student har en utdanningsplan, skal denne være bekreftet før studenten er å betrakte som registrert student. Personer i doktorgradsprogrammer omfattes ikke av rapporteringen. En student skal kun telle på ett program. Dersom en student har gyldig studierett på flere programmer, plasseres studenten på programmet som ligger på høyest studienivå. Dersom også studienivåene er like, benyttes programmet der studenten fikk tildelt studieretten sist. Hvis også dette kriteriet er tvetydig, plasseres studenten på det programmet der studenten er emneoppmeldt til flest studiepoeng. Tabellen gir dermed en korrekt "hodestatistikk"”.

